**Kommissorium for de regionale hjortevildtgrupper**

Vildtforvaltningsrådet har nedsat 12 regionale hjortevildtgrupper, som skal medvirke til at sikre en bæredygtig forvaltning af då- og kronvildt i Danmark.

Formålet med grupperne er;

* At fastsætte regionale mål for hjortevildtet, der udmønter de nationale målsætninger.
* At medvirke til at skabe et overblik over hjortevildt og hjortevildtets udvikling og sammensætning.
* At søge konsensus om mål og midler samt løbende evaluere fremdriften.
* At udbrede kendskabet til De Jagtetiske Regler.
* At medvirke til at skabe overblik over afskydningen.
* At medvirke til at skabe overblik over de skader som dyrene forvolder i jordbruget.
* At fremme lokale initiativer med forsøg til fælles forvaltning.

For hver region nedsættes en arbejdsgruppe bestående af 6 personer, dækkende følgende foreninger, organisationer, m.v.:

1 repræsentant for Danmarks Jægerforbund.

1 repræsentanter for Dansk Landbrug.

1 repræsentant for Dansk Skovforening.

1 repræsentant, der i fællesskab udpeges af Dansk Landbrug og Dansk Skovforening.

2 repræsentanter med biologisk og jagtmæssig indsigt, dækkende de grønne foreninger i Vildtforvaltningsrådet, heraf mindst 1 person fra Danmarks Naturfredningsforening.

De enkelte medlemmer skal have regional indsigt samt repræsentere deres organisationers holdning i gruppen. Når gruppens medlemmer er udpeget vælges en formand og næstformand af gruppens midte. Formand og næstformand vælges på baggrund af simpelt flertal. Formand og næstformand er som minimum på valg én gang hvert fjerde år. En formand eller næstformand kan ikke have et flertal i gruppen imod sig.

Samtlige regionale hjortevildtgrupper afrapporterer årligt sine aktiviteter til den Nationale gruppe der herefter afrapporterer til Vildtforvaltningsrådet.

Naturstyrelsen varetager sekretariatsfunktionen og afholder fællesomkostningerne til gruppernes møder. Møder afholdes efter behov og efter aftale med sekretariatet. En gang årligt tilstræbes der afholdt en større fælles tema/undervisningsdag med deltagelse af alle grupper.

Bemandingen i hjortevildtgrupperne tages op hver fjerde år og følger Vildtforvaltningsrådets cyklus.